Loop die 'Armstrong-spook' weer? | Netwerk24
23 September 2020 12:37
Lance Armstrong toe hy in 2000 die Tour de France gewen het. Foto: Getty Images
Twee persone wat in hegtenis geneem is vir ondervraging weens die beweerde gebruik van opkikkers by die afgelope Tour de France, is vrygelaat.
Die Franse polisie het dié twee, wat na bewering deel van die Arkéa-Samsic-span is, in hegtenis geneem nadat wetstoepassers verlede week die hotel waar die span tuisgegaan het, deursoek het.
Ná die 17de skof is daar beslag gelê op gesondheidsprodukte, wat items insluit wat verbind kan word met die gebruik van opkikkers.
Nairo Quintana, Arkéa-Sasmic se sterryer, is 'n Colombiaan, wat tot verlede jaar deel van die Movistar-span was. Van sy vernaamste prestasies sluit in dat hy die Giro d'Italia en die Vuelta a España gewen het. Hy was ook by twee geleenthede die naaswenner van die Tour de France en het by drie ander geleenthede onder die voorste tien klaargemaak. Vanjaar was hy 17de.
Die 30-jarige Quintana, wat toegelaat is om sy eie dokter te behou toe hy by die nuwe span aangesluit het, ontken dat hy verbode middels gebruik het. Hy sê hy het vroeër ondersoekbeamptes se antwoorde met 'n "skoon gewete beantwoord".
Nairo Quintana toe hy die 18de skof van die Tour de France in 2019 gewen het. Foto: Getty Images
Volgens Quintana, 'n bedrewe klimmer, is slegs toelaatbare vitamienaanvullings in die hotel gevind. Die kantoor van die vervolgingsgesag in Marseille het, nadat die twee persone Dinsdagaand vrygelaat is, benadruk dat die ondersoek steeds voortgaan.
Emmanuel Hubert, spanbestuurder van Arkea-Samsic, sê die ondersoek teiken "nie direk die span of sy personeel nie".
Vir fietsry en veral die Tour de France se beeld sal dit 'n terugslag wees indien daar wel bevind word dat ryers opkikkers gebruik het.
Die sport het baie aansien verloor nadat die Amerikaner Lance Armstrong van sy sewe Tour-titels (1999-2005) weens die gebruik van verbode middels gestroop is.
Dit was egter net die oortjies van die seekoei, met 'n ryer soos Bjarne Riis, 1996 se kampioen (tans spanbestuurder van die plaaslike NTT-span), wat later erken het dat hy verbode middels gebruik het. Sy titel is egter nooit van hom weggeneem nie.
Die Sloween Tadej Pogacar (UAE) is Sondag as Tour de France-kampioen gekroon. – Reuters, Sportredaksie